text: Skud på asylcenter var falsk alarm
  10 februar 2018 kl. 06.06
  En anmeldelse om skud på asylcentret i Thyregod fik i aftes Sydøstjyllands Politi til at rykke ud til stedet. Anmeldelsen viste sig at være falsk alarm.
  Der var ingen våben at finde, da Sydøstjyllands Politi i aftes rykkede ud til asylcentret i Thyregod efter et alarmopkald fra stedet.
  Mundtlige trusler fra en asylansøger og efterfølgende brag i området, udløste fredag aften et alarmopkald til Sydøstjyllands Politi.
  Politiet anholdt i forbindelse med episoden en mand, og undersøgte området, men ifølge vagthavende hos politiet blev der ikke fundet våben på stedet.
  - Bragene, som udløste anmeldelsen om skyderi, stammer formentligt fra fyrværkeri, der er blevet smidt ud af et vindue, siger vagthavende hos Sydøstjyllands Politi til TV SYD her til morgen.
  Den anholdte asylansøger er endnu ikke frigivet. Politiet venter på tolkebistand, så manden kan afhøres, inden han formentligt frigives senere i dag.
  